Diari Oficial de la Generalitat Valenciana


Sumari del DOGV 3756, del 24-05-2000 (2000/4032)

RESOLUCIÓ d'11 de maig de 2000, del director general per als Recursos Humans i Econòmics, per la qual convoca un concurs oposició per a la provisió de places vacants dels centres de Salut Pública, del grup A, tècnics de laboratori, funcionaris d'Administració Especial, dependents de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3756

Data del DOGV
:   24-05-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/4032


Data del document
:   11-05-2000

Organisme emissor
:   Conselleria de Sanitat

Tipus de document
:   Resolució

Correcció d'errades

 Descriptors 

:   * concurs administratiu
    * veterinari
    * metge

RESOLUCIÓ d'11 de maig de 2000, del director general per als Recursos Humans i Econòmics, per la qual convoca un concurs oposició per a la provisió de places vacants dels centres de Salut Pública, del grup A, tècnics de laboratori, funcionaris d'Administració Especial, dependents de la Conselleria de Sanitat. [2000/X4032]
  
Segons que estableixen el Decret 252/1994, de 7 de desembre, del Consell de la Generalitat Valenciana, pel qual aprova l'Oferta d'Ocupació de Personal adscrit a les institucions sanitàries de la Conselleria de Sanitat, i el Decret Legislatiu de 24 d'octubre de 1995, que aprova el Text Refós de la Llei de la Funció Pública Valenciana, que en l'article 16.3 considera llocs d'Administració Especial els que, encara que exerceixen funcions que tendeixen a la producció de textos administratius, tenen un caràcter tècnic per raó de l'exercici d'una professió determinada o de professions específiques, i el Decret 71/1989, de 15 de maig, del Consell de la Generalitat Valenciana, i a fi d'atendre les necessitats d'ocupació existents en les institucions sanitàries.
  
Fent ús de les competències delegades per l'Ordre de 18 de febrer de 2000, de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diferents òrgans de la conselleria, i d'acord amb el que disposa el Decret 33/1999, de 9 de març, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de la Funció Pública Valenciana, es convoca un concurs oposició per a la provisió de vacants del grup A, tècnics de laboratori, funcionaris d'Administració Especial, dependents de la Conselleria de Sanitat, segons les bases següents.
  
Bases de la convocatòria
  
1. Normes generals
  
1.1. Es convoquen proves selectives per a la provisió de 13 places vacants de tècnics de laboratori del grup A, funcionaris d'Administració Especial, dependents de la Conselleria de Sanitat.
  
1.2. El procés selectiu es durà a terme mitjançant el sistema de concurs oposició, que es regirà per les presents bases, pel que estableix el Decret 33/1999, de 9 de març, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de la Funció Pública Valenciana, i pel Decret Legislatiu de 24 d'octubre de 1995, que aprova el Text Refós de la Llei de la Funció Pública Valenciana.
  
1.3. D'acord amb l'article 53.1 del Decret Legislatiu de 24 d'octubre de 1995, pel qual s'aprova el Text Refós de la Llei de la Funció Pública Valenciana, s'estableix una reserva del 40% (5 places) per ser cobertes pel torn de promoció interna. Les places que no es cobrisquen per aquest torn s'acumularan al sistema general d'accés lliure.
  
1.4. Atés el nombre de places convocades, no s'estableix la reserva de places per a les persones que tinguen la condició legal de persones amb minusvalidesa, amb un grau de disminució igual o superior a 33%, d'acord amb l'article 7.2 del Decret 252/1994.
  
1.5. Les persones que obtinguen plaça en la present convocatòria no podran compatibilitzar-ne l'exercici amb un altre lloc de treball, càrrec o activitat en el sector públic, llevat dels supòsits excepcional que preveuen les disposicions vigents en matèria d'incompatibilitats.
  
1.6. El règim horari serà el legalment estipulat.
  
2. Requisits dels aspirants
  
a) Requisits generals per a ambdós sistemes
  
2.1. Ser espanyol/a o nacional d'algun dels estats membres de la Unió Europea o d'algun dels països que hagen subscrit un tractat internacional, en els termes establits en la disposició addicional única de la Llei 17/1993, de 23 de desembre, sobre l'Accés a determinats sectors de la funció pública dels nacionals de la resta d'estats membres de la UE.
  
2.2. Tenir fets els 18 anys i no haver arribat a l'edat de la jubilació.
  
2.3. Estar en possessió del títol de llicenciat en biologia, ciències químiques, medicina i cirurgia, farmàcia, veterinària, ciència i tecnologia dels aliments o bioquímica.
  
2.4. Aptitud psicofísica que s'acreditarà mitjançant un certificat mèdic una vegada obtinguda la plaça. La presa de possessió queda supeditada a la superació d'aquest requisit.
  
2.5. No estar inhabilitat per a l'exercici professional o per a l'exercici de funcions públiques, ni separat mitjançant expedient disciplinari del servei de qualsevol de les administracions públiques o de la Seguretat Social.
  
2.6. Haver ingressat els drets d'examen segons que especifica la base 3.1 d'aquesta convocatòria.
  
b) Requisits específics per al torn restringit de promoció interna
  
A més dels requisits de l'apartat anterior, els aspirants que concórreguen per aquest sistema, consistent en l'ascens des d'un grup de titulació a l'immediat superior, hauran de ser funcionaris de carrera de la Generalitat Valenciana, tenir la titulació necessària i tenir una antiguitat de dos anys almenys en el grup de titulació inferior.
  
c) Moment en què s'han d'acreditar els requisits per a participar en el procés selectiu
  
Per ser admesos a la realització de les proves, bastarà que els aspirants manifesten i declaren en les seues instàncies que tenen tots i cada un dels requisits i les condicions exigits, referits a la data d'acabament del termini assenyalat per a la presentació de les sol·licituds.
  
Els requisits a què es refereixen els apartats a. i b. els acreditarà l'aspirant mitjançant la documentació original, un testimoni notarial o una fotocòpia ben compulsada, i caldrà aportar-los en els terminis establits en les bases 7.1 i 6.2, respectivament. El pagament dels drets d'examen, que serà anterior a la presentació de les sol·licituds, s'efectuarà com indica la base 3.
  
3. Sol·licituds
  
3.1. Les persones interessades a participar en el concurs oposició hauran d'emplenar una sol·licitud i un imprès de pagament de drets d'examen, que s'hauran d'adaptar necessàriament als models que els seran proporcionats a les direccions territorials i la Gerència d'Àrea d'Alcoi. Els sol·licitants hauran de llegir les instruccions que hi ha en els impresos.
  
Amb els dos impresos emplenats, s'haurà d'ingressar en el compte número 2077/0014/39/9497314276 de Bancaixa la quantitat de 3.520 pessetes en concepte de drets d'examen, mitjançant l'imprès de pagament.
  
Quan s'hauran pagat els drets d'examen, l'oficina de l'entitat financera col·laboradora on es faça l'ingrés segellarà i datarà tots els exemplars de què consta l'imprès de pagament, en conservarà l'exemplar corresponent a l'entitat financera col·laboradora i en tornarà la resta a la persona interessada.
  
3.2. Les sol·licituds d'admissió a les proves i la resta dels exemplars de l'imprès de pagament, segellats per l'entitat financera col·laboradora, es podran presentar en les unitats de registre de les dependències administratives següents:
  
- 03719 Alacant: c/ Girona, 26.
  
- 03647 Alcoi: av. del País Valencià, 33.
  
- 12210 Castelló de la Plana: c/ Hort dels Corders,12.
  
- 46225 València: Gran Via de Ferran el Catòlic, 74,
  
o mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
  
Un dels exemplars de la sol·licitud i un altre de l'imprès de pagament quedaran en poder de la persona interessada, i li serviran de justificant. Haurà de figurar en tots els exemplars de l'imprès de pagament el segell de l'entitat bancària (que acreditarà el fet d'haver pagat els drets d'examen), i en tots els exemplars de la sol·licitud d'admissió a les proves, el segell del registre de l'organisme en què es deposite, que acreditarà el fet d'haver presentat la instància en el termini establit.
  
La falta de qualsevol dels dos segells determinarà l'exclusió de l'aspirant. En cap cas el pagament en l'entitat bancària comportarà la substitució del tràmit de presentació de l'imprès de sol·licitud en temps i forma, segons que es preveu més amunt.
  
3.3. El termini de presentació de les instàncies serà d'un mes, comptador a partir de l'endemà de la publicació de la convocatòria en el Diari Oficial de la Generalitat Valenciana.
  
3.4. La consignació de dades falses en la instància, o en la documentació aportada pels aspirants, comportarà l'exclusió del concurs o la nul·litat de la plaça adjudicada, si és el cas, sense perjudici de les mesures legals que pertoquen.
  
3.5. L'adreça que figure en les instàncies es considerarà l'única vàlida per a notificacions, i seran responsabilitat exclusiva dels aspirants tant les errades en la consignació com la comunicació a la Conselleria de Sanitat de qualsevol canvi que hi haja.
  
3.6. El tribunal establirà, per als aspirants amb disminució que ho sol·liciten, les adaptacions possibles de temps i mitjans per a la realització de les proves. Per a això, les persones interessades hauran de formular la petició corresponent en la sol·licitud de participació en la convocatòria. Aquestes adaptacions no podran desvirtuar el caràcter de la prova, la finalitat de la qual és valorar l'aptitud dels aspirants per a les funcions pròpies de la plaça a què concursen.
  
3.7. Els aspirants només podran participar a través d'un dels dos sistemes d'accés establits. L'opció pel torn restringit de promoció interna s'haurà de formular en la sol·licitud de participació en la convocatòria, en l'espai corresponent. En el supòsit que l'aspirant no tinga els requisits per a concursar per aquest torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran optar a les places assignades al torn lliure.
  
4. Admissió i exclusió d'aspirants
  
4.1. En acabar el termini de presentació d'instàncies, el director general per als Recursos Humans i Econòmics dictarà una resolució per la qual aprovarà la llista provisional de persones admeses i excloses, que serà publicada en el Diari Oficial de la Generalitat Valenciana. Constaran en aquesta llista el nom i els cognoms dels aspirants amb la indicació, si és el cas, de la causa de l'exclusió.
  
Els concursants disposaran d'un termini de deu dies hàbils, comptadors a partir de l'endemà de la publicació de la resolució, per esmenar els defectes observats i, si és el cas, l'exclusió indeguda, segons que estableix l'article 71 de la Llei de Règim Jurídic de les Administracions Públiques i del Procediment Administratiu Comú, en la redacció modificada per la Llei 4/1999.
  
4.2. En acabar el termini esmentat en la base anterior, vistes les al·legacions i esmenats els defectes si cal, es publicarà la llista definitiva de persones admeses i excloses de la mateixa manera que la llista provisional.
  
En la mateixa resolució que publicarà la llista definitiva de persones admeses i excloses s'indicarà el lloc i la data del començament dels exercicis de la fase d'oposició, al menys quinze dies abans de la realització dels exercicis. Aquesta publicació servirà de notificació a les persones interessades.
  
5. Tribunal
  
5.1. Els membres del tribunal seran nomenats pel subsecretari per als Recursos de Sanitat. La llista dels membres serà publicada junt amb la resolució que aprovarà la llista provisional de persones admeses i excloses.
  
El tribunal estarà compost per cinc membres. S'haurà de designar el mateix nombre de suplents. Tindrà la composició següent:
  
- President: serà el director general per a la Salut Pública.
  
- Tres vocals, que hauran de ser tècnics funcionaris amb plaça en propietat:
  
- Un vocal serà el director / coordinador d'un centre de Salut Pública.
  
- El segon vocal serà tècnic de laboratori.
  
- El tercer vocal serà tècnic de laboratori i actuarà com a secretari.
  
- Un representant proposat per les organitzacions sindicals, en els termes a què es refereix la Llei 9/1987, de 12 de juny, que haurà de ser funcionari de carrera del mateix grup de titulació, o d'un de superior, que l'exigida en la convocatòria.
  
5.2. Règim de funcionament
  
5.2.1. Tots els membres del tribunal hi actuaran amb veu i vot, i tant els titulars com els suplents hauran de tenir una titulació d'igual o superior nivell acadèmic que l'exigida per a l'ingrés.
  
5.2.2. S'entendrà que està constituït el tribunal quan hi assistisquen la majoria absoluta dels membres, i necessàriament el que en siga president o el suplent, el qual tindrà vot de qualitat en cas d'empat. Si no hi assisteix el secretari, en farà les funcions un vocal, segons l'ordre en què apareixen nomenats en la base 5.1.
  
5.2.3. Quan no es faça la proposta de vocals en un termini de quinze dies comptadors des de la sol·licitud, els corresponents membres del tribunal podran ser directament designats pel subsecretari per als Recursos de Sanitat.
  
5.2.4. El tribunal podrà disposar la incorporació als seus treballs d'assessors especialistes per a totes o algunes de les proves, segons que preveu la convocatòria. Aquests assessors hauran de tenir una titulació acadèmica de nivell igual o superior que l'exigida per a l'ingrés, i es limitaran a l'exercici de les seues especialitats tècniques, segons les quals exclusivament col·laboraran amb l'òrgan de selecció.
  
5.3. Corresponen al tribunal les funcions relatives a la determinació concreta del contingut de les proves i a la qualificació dels aspirants, tant en la fase d'oposició com en la de concurs, així com, en general, l'adopció de les mesures que calguen per al desenvolupament correcte de les proves selectives.
  
Els criteris d'actuació del tribunal referits a les funcions assenyalades adés hauran de fer-se públics abans de la realització de les proves.
  
5.4. Els membres del tribunal hauran d'abstenir-se i podran ser recusats per les persones interessades quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Igualment, hauran d'abstenir-se els que hagen fet treballs específics de preparació d'aspirants els cinc anys anteriors al començament d'aquestes proves, llevat que aquests treballs estiguen vinculats a la formació oficial per a l'obtenció del títol amb la base del qual hi concorren els aspirants.
  
5.5. Per a comunicacions i altres incidències, el tribunal tindrà la seu en els serveis centrals de la Conselleria de Sanitat, al carrer del misser Mascó, 31, 46589 València.
  
6. Desenvolupament de la convocatòria
  
Les proves selectives pel sistema de concurs oposició consistiran en la celebració de cada una de les fases esmentades, a fi de determinar l'aptitud dels aspirants i de fixar-ne l'ordre per a la selecció.
  
6.1. Fase d'oposició
  
El procediment de selecció dels aspirants en la fase d'oposició constarà de dues proves. Els participants per promoció interna que hagen superat una prova de contingut similar al de l'annex I d'aquesta convocatòria quedaran eximits de la realització de la primera prova.
  
Primera prova: consistirà en la contestació per escrit en un termini màxim de dues hores d'un qüestionari de 80 preguntes tipus test amb quatre respostes alternatives segons un programa de legislació d'administració general, legislació d'administració sanitària i matèries bàsiques de salut pública, que figura com a annex I. Aquest exercici tindrà una valoració de 20 punts com a màxim. Les respostes errònies no descomptaran puntuació.
  
Per a superar la primera prova, que tindrà caràcter eliminatori, serà necessari aconseguir un mínim de 10 punts. Aquest exercici el podran aprovar un nombre d'aspirants superior al de places convocades.
  
La segona prova consistirà en la realització de dos supòsits pràctics a triar entre quatre de proposats pel tribunal, desglossats en preguntes, no més de cinc en cada supòsit, que es desplegaran per escrit en un temps màxim de dues hores. Els supòsits pràctics versaran sobre l'exercici professional de les places que es convoquen, segons el temari de formació específica que figura com a annex II.
  
En acabar la prova, els exercicis seran introduïts en un sobre tancat i quedaran sota la custòdia del tribunal qualificador, el qual cridarà individualment els opositors per a fer-ne la lectura pública. Durant la lectura pública dels supòsits pràctics, els membres del tribunal podran sol·licitar aclariments a l'opositor sobre el contingut de la lectura.
  
L'ordre d'actuació dels opositors serà alfabètic i començarà pel primer de la lletra C, segons la Resolució de 28 de febrer de 2000, de la Direcció General de la Funció Pública, que determina la lletra per fixar l'ordre d'intervenció dels aspirants en totes les proves selectives que se celebren durant l'any 2000 del conjunt de les administracions públiques valencianes (DOGV núm. 3.706, de 10.03.2000).
  
Aquest exercici tindrà una valoració màxima de 40 punts, i serà necessari arribar com a mínim a 20 punts per a superar-lo.
  
Els aspirants seran convocats per a cada exercici en una sola crida, i seran exclosos de l'oposició els que no hi compareguen.
  
Començades les proves, l'anunci de la celebració de la resta dels exercicis el farà públic el tribunal en els serveis centrals de la Conselleria de Sanitat amb 48 hores d'anticipació com a mínim, segons que determina l'article 10.4 del Decret 33/1999, de 9 de març, que aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de la Funció Pública Valenciana.
  
La qualificació final serà la suma de les puntuacions obtingudes en les proves corresponents, com a màxim 60 punts, 40 punts en el cas dels aspirants per promoció interna assenyalats en el primer paràgraf d'aquest punt. Poden superar la fase d'oposició un nombre d'aspirants superior al de places convocades.
  
6.2. Fase de concurs
  
Els aspirants que hagen superat la fase d'oposició disposaran de 10 dies hàbils a partir de la publicació de la relació d'aspirants aprovats per a presentar els documents acreditatius dels mèrits valorables en la fase de concurs. S'han de presentar en les unitats de registre esmentades en la base 3.2 de la convocatòria. Igualment, els aspirants de promoció interna hauran d'acreditar documentalment els requisits establits en la base 2.b.
  
En aquesta fase, a què només accediran els aspirants que hagen superat la fase d'oposició, es valoraran els mèrits segons el barem que consta com a annex III.
  
La puntuació assenyalada en el paràgraf anterior es complementarà per als aspirants que concórreguen pel sistema de promoció interna amb una puntuació addicional, que no podrà excedir el 25% (15 punts) de la puntuació màxima possible del conjunt dels exercicis de la fase d'oposició, que s'atorgarà atenent fonamentalment el contingut funcional de la categoria de procedència, així com els serveis que s'hi hagen prestat i l'exercici, si és el cas, de llocs específics de l'estructura de les institucions sanitàries, i que figura com a annex IV.
  
El tribunal aplicarà la puntuació prevista en el barem i la puntuació addicional per promoció interna als mèrits acreditats pels aspirants que hagen superat la fase d'oposició.
  
En cap cas les puntuacions addicionals o la de la fase de concurs podran ser aplicades per superar exercicis de la fase d'oposició.
  
Només podran ser valorats els mèrits que tinguen les persones interessades fins el dia de la publicació de la convocatòria, i que siguen suficientment acreditats mitjançant la documentació original, un testimoni notarial o un fotocòpia ben compulsada.
  
Els tribunals, que només podran valorar la documentació ben acreditada i aportada en temps i forma, podran requerir-ne qualsevol aclariment. Quan el requeriment no siga atés, no serà valorat el mèrit corresponent. Els tribunals podran també sol·licitar als aspirants una còpia traduïda per un traductor jurat dels documents que estiguen redactats en idiomes diferents dels oficials a la Comunitat Valenciana.
  
Una vegada baremats els mèrits, el tribunal farà pública en el tauler d'anuncis de la seu central de la Conselleria de Sanitat la llista dels aspirants amb la puntuació obtinguda en la fase de concurs, així com la de persones aprovades per ordre de puntuació total. Els aspirants disposaran d'un termini de deu dies hàbils comptadors des de l'endemà d'aquesta publicació a fi de formular les reclamacions oportunes contra els resultats de la baremació en la fase de concurs.
  
6.3. Publicació dels resultats
  
En acabat el termini de reclamacions indicat en el punt anterior, el tribunal dictarà una resolució que fixarà la llista d'aspirants per l'ordre de la puntuació assolida, que serà la suma de les puntuacions obtingudes en les fases de concurs i d'oposició. S'establiran llistes separades per als torns lliure, de promoció interna i la quota de minusvàlids, si és el cas. Els empats en la puntuació total es resoldran a favor de l'aspirant que haja obtingut més punts en la fase d'oposició i, si es manté l'empat, es resoldrà a favor de l'aspirant que haja obtingut major puntuació en el primer exercici. Si encara continua l'empat, es resoldrà per un sorteig.
  
En cap cas el tribunal podrà declarar que han superat les proves selectives un nombre d'aspirants superior al de places convocades.
  
La resolució del tribunal serà exposada com a informació en el tauler d'anuncis de la seu central de la Conselleria de Sanitat, i elevada al director general per als Recursos Humans i Econòmics perquè es publique en el Diari Oficial de la Generalitat Valenciana.
  
6.4. Es crearà una borsa de treball per a les futures contractacions de places interines en els centres de Salut Pública, seleccionant els integrants per l'ordre de puntuació dels exàmens aprovats més la puntuació del barem.
  
7. Presentació de documents
  
7.1. En el termini de 20 dies hàbils comptadors des de la publicació esmentada en la base anterior i davant l'òrgan que s'hi expressa, els aspirants hauran de presentar la documentació següent:
  
a) Fotocòpia compulsada del document nacional d'identitat.
  
b) Fotocòpia compulsada del títol, diploma o resguard de la titulació corresponent.
  
c) Declaració de no haver sigut separat mitjançant expedient disciplinari de les administracions públiques o de la Seguretat Social, així com de no fer activitats incompatibles.
  
d) Acreditar, mitjançant un reconeixement sistemàtic oficial, l'aptitud psicofísica.
  
7.2. A les persones que dins del termini fixat, llevat de casos de força major, no presenten la documentació, els seran anul·lades totes les actuacions, sense perjudici de la responsabilitat en què puguen haver incorregut per falsedat en la instància. En el supòsit que un aspirant és exclòs per la no presentació o per falsedat en els documents, la plaça s'inclourà entre les convocades en el procés selectiu següent.
  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i requisits ja justificats per obtenir el seu anterior nomenament, i hauran de presentar una certificació de l'organisme de què depenguen que acredite la seua condició i altres circumstàncies que consten en el seu expedient personal.
  
8. Coneixement de valencià
  
8.1. L'acreditació dels coneixements de valencià per parts de les persones que hagen superat les proves selectives podrà fer-se mitjançant la presentació d'un dels documents següents:
  
a. Títol de batxillerat o equivalent cursat a la Comunitat Valenciana, amb superació de les assignatures de valencià.
  
b. Títol de l'Escola Oficial d'Idiomes corresponent al tercer curs de coneixements de valencià.
  
c. Certificat del nivell mitjà de la Junta Qualificadora de Coneixements de Valencià.
  
8.2. Les persones que no puguen acreditar aquests coneixements quedaran compromeses a fer-ho en el termini de dos anys, o a la realització dels cursos que amb aquesta finalitat organitze l'administració autonòmica.
  
8.3. Els aspirants podran utilitzar, en el desenvolupament d eles proves selectives, tant si són escrites com si són orals, qualsevol de les dues llengües oficials de la Comunitat Valenciana.
  
9. Publicitat
  
Llevat dels casos en què expressament es determine el contrari, les publicacions de les actuacions relatives a la convocatòria es faran en el tauler d'anuncis de la seu central de la Conselleria de Sanitat, i els terminis comptaran a partir de la data de la diligència d'exposició. No obstant això, i només amb la finalitat d'informar els concursants, s'enviaran còpies d'aquestes publicacions a les direccions territorials de la Conselleria de Sanitat a Alacant, Castelló i València i a la Gerència d'Àrea d'Alcoi. El tribunal podrà determinar la conveniència d'utilitzar altres mitjans per a informació.
  
10. Adjudicació de les places
  
En acabar les proves i avaluacions, el tribunal elevarà la llista de les persones aprovades al director general per als Recursos Humans i Econòmics perquè la faça publicar en el Diari Oficial de la Generalitat Valenciana, establint en llistes separades les persones aprovades pel tron lliure, el de promoció interna i per la quota de minusvàlids, si n'hi ha. Els aspirants seleccionats pel sistema de promoció interna tindran preferència per a l'elecció de plaça sobre els procedents del sistema general d'accés lliure.
  
A fi d'obtenir la destinació en una plaça i el nomenament corresponent com a funcionaris de carrera, el personal inclòs en les llistes esmentades en el paràgraf anterior haurà de fer l'opció a totes les places per ordre de preferència entre les vacants que hagen quedat lliures i les resultes que es produïsquen després de la celebració del concurs general de trasllats i de l'adjudicació de places al personal fix, que es farà simultàniament.
  
11. Recursos
  
La present convocatòria, les seues bases i tots els actes administratius que siguen dictats en la seua execució pel director general per als Recursos Humans i Econòmics podran ser impugnats per les persones interessades mitjançant la interposició del recurs contenciós administratiu davant la Sala Contenciosa Administrativa del tribunal Superior de Justícia de la Comunitat Valenciana, en el termini de dos mesos comptadors des de la publicació de l'acte recorregut, segons que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i també els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Potestativament també podran interposar el recurs de reposició, en el termini d'un mes, davant el director general per als Recursos Humans i Econòmics, segons els articles 116 i 117 de la Llei 30/1992, abans esmentada, modificada per la Llei 4/1999.
  
Contra les resolucions i els actes de tràmit dictats pel tribunal que ha de jutjar el concurs oposició podrà interposar-se recurs d'alçada en el termini d'un mes (articles 107 i 114 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999).
  
Tot això sense perjudici que ho puga utilitzar qualsevol altre recurs que per al seu dret estime convenient.
  
València, 11 de maig de 2000.- El director general per als Recursos Humans i Econòmics: Alejandro Bañares Vázquez.
  
 Annex I
  
1. La Constitució Espanyola. Estructura i continguts. Principis d'organització administrativa.
  
2. La Unió Europea. Estructura i funcionament.
  
3. Llei de Règim Jurídic de les Administracions Públiques i del Procediment Administratiu Comú.
  
4. Bases constitucionals de l'Estat de les autonomies. L'Estatut d'Autonomia de la Comunitat Valenciana.
  
5. Les institucions de la Generalitat Valenciana. La Llei de Govern Valencià i les Corts Valencianes. L'Administració local.
  
6. Llei de la Funció Pública Valenciana.
  
7. L'Organització Mundial de la Salut. Estructura i funcions. Salut per a tots en el segle XXI. Aspectes sanitaris dels organismes internacionals: la Unió Europea, les direccions generals.
  
8. Competències del Ministeri de Sanitat i Consum. Sanitat Exterior. Consell Interterritorial. Organismes.
  
9. Llei General de Sanitat.
  
10. La Conselleria de Sanitat. Organització i funcions.
  
11. La Salut Pública a la Comunitat Valenciana. Estructura i funcions.
  
12. Vigilància epidemiològica a l'Estat i a la Comunitat Valenciana.
  
13. Ordenació Sanitària de la Comunitat Valenciana. Mapa Sanitari.
  
14. La Llei de Prevenció de Riscos Laborals.
  
15. Conceptes de salut i malaltia. Determinants de la salut.
  
16. Salut pública. Desenvolupament històric. Components de la salut pública. Demografia sanitària.
  
17. Estadística sanitària bàsica: estadística descriptiva i analítica.
  
18. Epidemiologia. Tipus d'estudis epidemiològics.
  
19. Sistemes d'informació sanitària. Indicadors de salut.
  
20. Informàtica. Conceptes bàsics. Informàtica sanitària.
  
21. Planificació sanitària. Etapes. Diagnòstic de salut de la comunitat. Determinació de necessitats i prioritats. Pla de Salut.
  
22. Avaluació sanitària. Mètodes d'avaluació en els programes de salut. Economia de la salut.
  
23. Promoció de la salut i educació per a la salut. Mètodes. Disseny de programes.
  
24. Risc ambiental. Concepte i vigilància.
  
25. Desinfecció, desinsectació i desratització. Control de plagues.
  
26. Risc laboral. Concepte i vigilància. Riscos laborals dels treballadors de Salut Pública.
  
27. Zoonosi. Situació a la Comunitat Valenciana.
  
28. Laboratoris de Salut Pública. Residus sanitaris. Llei de Gestió de Residus Sanitaris.
  
29. Risc alimentari. Toxiinfeccions alimentàries.
  
30. La qualitat. Normes. Manual de qualitat. Manual de procediments.
  
 Annex II
  
Temari específic de tècnics de laboratori
  
1. Laboratoris de Salut Pública. Definició, estructura i organització. Funcions. El laboratori com a suport a l'estructura de la Salut Pública. La relació amb altres unitats i laboratoris.
  
2. Legislació aplicable als laboratoris de Salut Pública (internacional, comunitària, nacional, autonòmica...) i d'aplicació en les anàlisis de productes alimentaris i alimentosos i de mostres mediambientals.
  
3. Qualitat en un LSP. Principis generals sobre la qualitat. Norma UNE 45848. Bones pràctiques de laboratori (BPL/GLP). Calibració. Patrons i materials de referència. Entitats d'acreditació.
  
4. Seguretat en un LSP. Principals riscos: físics, químics, biològics. Descripció i prevenció. Legislació aplicable. Residus sanitaris. Legislació aplicable.
  
5. Mostreig: importància, definicions. Característiques. Tipus de recollida i presa de mostres (precaucions, condicionament, conservació, etc.). Mostres clíniques: principals tipus de mostres i les possibles peculiaritats. Mostres de productes alimentaris, alimentosos. Mostres mediambientals. Mostres indicatives i oficials (cadena de custòdia). Actuació de perits. Recepció i registre de mostres en un LSP. Adscripció, conservació, etc.
  
6. Preparació del material i instrumental del laboratori. Neteja i esterilització. Preparació de reactius i la seua identificació. Preparació de medis de cultiu. El seu control. Mètodes generals de preparació de les mostres per a analitzar-les.
  
7. Tècniques generals d'anàlisis en un LSP. Anàlisi física, química, microscòpica, bacteriològica, parasitològica, enzimàtica, etc. Elaboració d'un dictamen.
  
8. Tècniques volumètriques: de precipitació, alcalimetria, acidimetria, d'oxido-reducció, complexomètriques, volumetries electromètriques. La seua aplicació en un LSP.
  
9. Tècniques espectrofotomètriques (d'absorció molecular, atòmica, d'emissió, VIS, UV, etc.). La seua aplicació en un LSP.
  
10. Tècniques electromètriques: potenciometria, conductimetria, polarografia. Electroforesi. La seua aplicació en un LSP.
  
11. Tècniques separatistes: cromatografía de paper, columna, capa fina, líquids, gasos, etc. La seua importància i utilitat en un LSP.
  
12. Tècniques d'enzimoimmunoassaig (ELISA i altres) i genètiques (PCR i altres). La seua aplicació en anàlisis clíniques, bromatològiques i mediambientals.
  
13. Tècniques d'anàlisis clíniques d'interès en un LSP. Principals paràmetres de la sang i d'altres fluids orgànics. Tècniques microbiològiques i immunològiques: fonaments i ús en estudis de Salut Pública (VIH, hepatitis, estudis postvacunals, etc.).
  
14. Anàlisi de components majoritaris dels aliments: humitat, cendres, hidrats de carboni, lípids i proteïnes. Tècniques d'anàlisi.
  
15. Contaminació biòtica dels aliments. Fonaments de les tècniques microbiològiques més habituals en l'estudi sanitari dels aliments. Microorganismes patògens, indicadors i "emergents" més importants.
  
16. Contaminació biòtica de les aigües. Fonaments de les tècniques microbiològiques més habituals en l'estudi sanitari de les aigües i de les mostres mediambientals. Microorganismes patògens, indicadors i "emergents" més importants.
  
17. Toxiinfecció alimentària. Epidemiologia. El seu interès en Salut Pública. Metodologies analítiques d'aplicació.
  
18. Contaminació abiòtica dels aliments. Principals grups d'agents contaminants, la seua possible classificació, interpretació, metodologia i fonaments de les tècniques analítiques utilitzades en la seua investigació. L'adulteració dels aliments.
  
19. Contaminació abiòtica de les aigües. Principals grups d'agents contaminants, la seua possible classificació, interpretació, metodologia i fonaments de les tècniques analítiques utilitzades en la seua investigació.
  
20. Carns, productes carnis i derivats. Definició. Classificació. Anàlisi fisicoquímica de components, additius i contaminants. Paràmetres de major interès sanitari.
  
21. Microbiologia de les carns, productes carnis i derivats. La seua importància. Paràmetres analítics i metodologia.
  
22. Pla Nacional d'Investigació de Residus en Carns Fresques i Animals d'Abast i Productes d'Origen Animal. Conceptes. Importància, tipus i residus principals a investigar. Metodologia d'aplicació.
  
23. Productes de la pesca i de l'aqüicultura i els seus derivats. Definició. Classificació. Tècniques analítiques organolèptiques, fisicoquímiques, microbiològiques i parasitològiques.
  
24. Ous i ovoproductes. Definició. Classificació. Anàlisi.
  
25. Llet i productes lactis. Definició. Classificació. Anàlisi.
  
26. Olis i greixos comestibles. Definició. Classificació. Anàlisi.
  
27. Llegums. Definició. Classificació. Anàlisi. Condiments i espècies. Definició. Classificació. Anàlisi.
  
28. Cereals i derivats. Farines. Sèmoles. Productes amilacis. Pastes alimentàries. Definició. Classificació. Anàlisi. Derivats de la farina. Pa i pans especials. Productes de brioixeria, pastisseria, rebosteria i confiteria. Galetes. Definició. Classificació. Anàlisi.
  
29. Hortalisses, verdures, fruites, fongs i derivats. Conserves vegetals. Sucs. Definició. Classificació. Anàlisi.
  
30. Edulcorants naturals i derivats. Sucres. Mel. Caramels, xiclets i llepolies. Torrons i massapans. Definició. Classificació. Anàlisi.
  
31. Plats preparats i/o precuinats. Preparats alimentaris sota fórmules específiques i per a règims especials. Cuines centrals. Definició. Classificació. Anàlisi.
  
32. Aigües potables de consum públic. Definició. Classificació. Anàlisi.
  
33. Aigües envasades. Definició. Classificació. Anàlisi.
  
34. Gelats lactis. Sorbets i orxates. Definició. Classificació. Anàlisi. Gelats no lactis. Definició. Classificació. Anàlisi.
  
35. Begudes alcohòliques. Definició. Classificació. Anàlisi.
  
36. Begudes analcohòliques. Definició. Classificació. Anàlisi.
  
37. Additius. Definició. Classificació. Anàlisi. Interpretació tècnica de resultats.
  
38. Aigües superficials, residuals i d'esplai. Altres mostres d'origen ambiental. Definició. Classificació. Anàlisi.
  
39. Contaminació atmosfèrica. Fums. Partícules en suspensió. Partícules sedimentals. Anhídrid sulfurós. Òxids de nitrogen. Plom. Amoníac. Anàlisi.
  
 Annex III
  
Tècnics de laboratori:
  
Barem general
  
Com a normes generals per a l'aplicació d'aquest barem s'ha de tenir en compte:
  
a) Només es valoraran els mèrits una vegada.
  
b) Quan un mèrit siga necessari per aconseguir-ne un de superior, només es valorarà el superior.
  
c) Només es puntuaran els mèrits de salut pública relacionats directament amb les funcions de la plaça objecte de la convocatòria. Excepcionalment, d'acord amb els punts 3 i 4 d'aquest annex, es valoraran altres mèrits relacionats amb la salut pública.
  
d) Tots els documents aportats per tal que siguen valorats d'acord amb aquest annex i els següents hauran d'estar ben acreditats pels organismes competents.
  
La puntuació màxima en la fase de concurs serà de 40 punts, distribuïts com s'explica a continuació.
  
1. Formació acadèmica (es valorarà amb un màxim del 10%: 4 punts)
  
a) Estudis de llicenciatura (fins a un màxim de 2 punts):
  
- per cada matrícula d'honor: 2 punts.
  
- per cada excel·lent: 1,5 punts.
  
- per cada notable: 1 punts.
  
- per cada aprovat: 0,5 punts.
  
La suma de les puntuacions obtingudes es dividirà pel nombre d'assignatures avaluades, expressant el quocient amb dues dècimes, i menyspreant-ne la resta. No es puntuaran les assignatures de religió, formació política i educació física.
  
b) Estudis de doctorat (fins a un màxim de 2 punts). Els apartats 1 i 2 són mútuament excloents:
  
1. Anterior al Reial Decret 185/1985:
  
- grau de llicenciatura: 1 punt.
  
- premi extraordinari: 1,5 punts.
  
- curs monogràfic de doctorat: 0,25 punts cada un.
  
2. Posterior al Reial Decret 185/1985:
  
- suficiència investigadora: 1 punt.
  
3. Doctorat:
  
- grau de doctor: 1,5 punts.
  
- excel·lent o cum laude: 2 punts.
  
2. Formació especialitzada (es valorarà amb un màxim del 30%: 12 punts)
  
- especialista (MIR) en anàlisis clíniques, bioquímica clínica o microbiologia: 5 punts.
  
- màster en salut pública: 3 punts.
  
- oficial sanitari: 3 punts.
  
- diplomat en sanitat: 2 punts.
  
- títol d'especialitat (no MIR) en anàlisis clíniques, bioquímica clínica o microbiologia: 2 punts.
  
- altres màsters impartits per escoles o universitats oficials o homologats per aquestes, relacionats directament amb la plaça: 3 punts.
  
- altres títols, diplomes, cursos, etc., relacionats directament amb la plaça: fins a un màxim de 7 punts, amb la proporció de 0,2 punts cada 20 hores.
  
3. Altres cursos (es valoraran amb un màxim del 5%: 2 punts).
  
Es valoraran els cursos, màsters, etc. relacionats en general amb la salut pública, però no directament amb les funcions de la plaça objecte de la convocatòria.
  
- per cada màster: 1,5 punts.
  
- cursos, etc., per cada 20 hores: 0,1 punts.
  
4. Experiència professional (es valorarà amb un màxim del 35%: 14 punts)
  
4.1 Per serveis prestats com a tècnic en places de salut pública dependents de qualsevol administració pública del mateix contingut funcional que la plaça que és objecte de la convocatòria: 0,2 punts per mes complet.
  
4.2 Per serveis prestats com a tècnic en places de salut pública dependents de qualsevol administració pública de diferent contingut funcional que la plaça que és objecte de la convocatòria: 0,10 punts per mes complet.
  
4.3 Per serveis prestats com a tècnic de salut pública en centres privats concertats: 0,05 punts per mes complet.
  
5. Publicacions (es valoraran amb un màxim del 5%: 2 punts)
  
Es puntuarà segons el quadre següent:
  
 Regional Nacional Internacional
  
Publicacions original 0,4 0,6 0,8
  
 revisió 0,2 0,4 0,6
  
 cas 0,1 0,2 0,4
  
 carta 0,05 0,1 0,2
  
Comunicacions 0,05 0,1 0,2
  
Ponències o conferències
  
 (en congressos) 0,1 0,2 0,4
  
Llibres o capítols de llibres 0,2 0,4 0,8
  
6. Docència (es valorarà amb un màxim del 2,5%: 1 punt)
  
- professor titular: 1 punt.
  
- professor associat: 0,2 punts per any.
  
- professor col·laborador, tutor de pràctiques, etc.: 0,05 punts per any.
  
- docència en cursos de matèries relacionades amb la salut pública organitzats per organismes i institucions oficials que estiguen ben acreditats, per cada 10 hores: 0,1 punts.
  
7. Premis excepcionals, beques, etc.
  
Es podran puntuar fins a un màxim del 2,5%: 1 punt.
  
8. Coneixements de valencià
  
Els coneixements de valencià es valoraran segons els certificats expedits o homologats per la Junta Qualificadora de Coneixements de Valencià:
  
1. Certificat de coneixements orals: 0,5 punts.
  
2. Certificat de grau elemental: 1 punt.
  
3. Certificat de grau mitjà: 1,5 punts.
  
4. Certificat de grau superior: 2 punts.
  
Només es valorarà el certificat de major grau de coneixement.
  
9. Altres idiomes
  
Per coneixement d'altres idiomes comunitaris, ben acreditats per un certificat de l'escola oficial d'idiomes corresponent, es valorarà 0,4 punts per curs, fins a un màxim de 2 punts.
  
 Annex IV
  
Barem de promoció interna
  
1. Contingut funcional (màxim 6 punts)
  
- per plaça en propietat com a funcionari del grup B de la Generalitat Valenciana, en l'àmbit de Salut Pública: 6 punts.
  
- per plaça en propietat com a funcionari del grup B de la Generalitat Valenciana, en l'àmbit de Sanitat, llevat de Salut Pública: 4 punts.
  
- per plaça en propietat com a funcionari del grup B de la Generalitat Valenciana, en altres àmbits funcionals: 2 punts.
  
2. Serveis prestats (màxim 6 punts)
  
- per cada mes de serveis prestats en una plaça del grup B, funcionari de la Generalitat Valenciana: 0,1 punts.
  
3. Exercici de places
  
- per l'exercici de places durant un temps inferior a dos anys de la plaça de coordinador o director de centre de Salut Pública: 3 punts.